KOMMISSIONENS BESLUTNING af 22. april 1996 om fastlæggelse af miljøkriterierne for tildeling af Fællesskabets miljømærke til sengelinned og T-shirts (Tekst af betydning for EØS) (96/304/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, stk. 1, og

ud fra følgende betragtninger:

Ved artikel 5, stk. 1, i forordning (EØF) nr. 880/92 er det fastsat, at betingelserne for tildeling af miljømærket fastlægges for hver produktgruppe for sig;

ifølge artikel 10, stk. 2, i forordning (EØF) nr. 880/92 skal produktets indvirkning på miljøet vurderes ud fra de specifikke kriterier for produktgrupperne;

i overensstemmelse med artikel 6 i forordning (EØF) nr. 880/92 har Kommissionen hørt de vigtigste interessegrupper i et samrådsforum;

foranstaltningerne i denne beslutning er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Miljøkriterierne omfatter produktgrupperne:

a) sengelinned, dvs. lagener, pudebetræk og dynebetræk samt aftagelige og vaskbare sengebetræk og sengeforhæng

b) T-shirts.

I samtlige tilfælde skal fibermaterialerne i det færdige produkt være 100 % bomuld eller blandinger af bomuld og polyester.

Sengelinned kan være forsynet med knapper eller lukkeanordninger af forskellige materialer.

T-shirts er strikkede ydertøjs-beklædningsgenstande med korte eller lange ærmer og ribbet halskant uden pynt. Broderi og trykning - med undtagelse af plastbaseret trykning - er tilladt. Til broderi må kun anvendes sytråd. T-shirts skal være beregnet på salg til den endelige forbruger i uændret form.

Artikel 2

De i artikel 1 definerede produktgruppers indvirkning på miljøet og deres brugsegnethed vurderes ud fra de specifikke miljø- og adfærdskriterier i bilaget.

Artikel 3

Definitionen af produktgrupperne og kriterierne for disse gælder for en periode på tre år regnet fra den dato, fra hvilken denne beslutning får virkning.

Artikel 4

For administrative formål tildeles produktgrupperne kodenummeret »010«.

Artikel 5

Denne beslutning er rettet til medlemsstaterne.

Udfærdiget i Bruxelles, den 22. april 1996.

På Kommissionens vegne

Ritt BJERREGAARD

Medlem af Kommissionen

(1) EFT nr. L 99 af 11. 4. 1992, s. 1.

BILAG

For at kunne tildeles et miljømærke skal produktet opfylde følgende kriterier, medmindre andet er anført, og hvor det finder anvendelse for den pågældende fiber. Kriterierne skal testes som angivet i tillægget. Hvor ingen tests er nævnt bør de kompetente organer basere sig på erklæringer, relevant dokumentation og/eller uafhængige verifikationer.

Funktionel enhed

Den funktionelle enhed, som input og output sættes i relation til, er:

1 kg tekstil under tekstilstandardbetingelser (65 % RH ± 2 % og 20 °C ± 2 °C) i det færdige stof forud for udskæring (disse standardbetingelser er specificeret i ISO 139. Tekstiler - standardatmosfærer for konditionering og prøvning).

A. MILJØKRITERIER

RÅMATERIALER

1. Bomuld

Bomuldsgarn må ikke indeholde rester af noget pesticid-aktivt stof nævnt i bilaget til Rådets direktiv 79/117/EØF (1), senest ændret ved direktiv 91/188/EØF (2), og heller ingen rester af noget pesticid-aktivt stof, som ikke er tilladt i Det Europæiske Fællesskabs medlemsstater til produktion af bomuld efter bestemmelserne i Rådets direktiv 91/414/EØF (3).

Tests af garnet skal gennemføres fire gange årligt og i det mindste omfatte aldrig, captafol, camphechlor, chlordan, DDT, dieldrin, endrin, heptachlor, hexachlorbenzen og 2,4,5-T. For garn indeholdende mindst 50 % organisk bomuld, som bevisligt er produceret i overensstemmelse med produktions- og inspektionskravene i Rådets forordning (EØF) nr. 2092/91 (4), skal testhyppigheden være én gang om året. Der kræves ingen prøvning af 100 % organisk bomuld, fremstillet og inspiceret i overensstemmelse med forordning (EØF) nr. 2092/91.

2. Emissioner af flygtige organiske forbindelser (VOC) under produktion af polyester

Emissionen af VOC under polymerisationen af polyester må ikke overstige 1,2 g VOC/kg produceret polyesterharpiks.

3. Rester af antimon i polyesterfibre

Mængden af antimon i polyesterfibrene må ikke overstige 300 ppm.

4. PCP

Pentachlorphenol (PCP) og salte og estere heraf må ikke anvendes under hele produktets livscyklus, inden ibrugtagning. Testhyppighed - fire gange årligt.

VÆVNING

5. Slettemiddel

Slettemiddel skal enten være genbrugt eller være let bionedbrydeligt. Den effektive genanvendelighed skal være 75 %.

VÅDBEHANDLING

FORBEHANDLING - VASK, BLØDGØRING, BLEGNING

6. Detergenter, blødgøringsmidler, kompleksdannere

Ingen anvendelse af alkylphenolethoxylater (APEO), bis(hydreret talg-alkyl)dimethylammoniumchlorid (DTDMAC), distearyldimethylammoniumchlorid (DSDMAC), og di(hærdet talg)dimethylammoniumchlorid (DHTDMAC), nitrilotrieddikesyre (NTA) eller ethylendiamintetraacetat (EDTA).

7. Blegemidler

Generelt skal AOX emissioner i det blandede blegemiddel være lavere end 40 mg pr. funktionel enhed. For sarte stoffer (polymerisationsgrad under 1800) til fremstilling af hvide færdige produkter skal AOX emissioner være lavere end 100 mg pr. funktionel enhed.

FARVNING OG FINISHING

8. Farvestoffer, pigmenter og bæremedier

a) Niveauerne af ioniske metalurenheder for farvestoffer må ikke overstige følgende værdier (i ppm) for følgende metaller:

>TABELPOSITION>

b) Niveauerne for ioniske metalurenheder for pigmenter må ikke overstige følgende værdier (i ppm) for følgende metaller:

>TABELPOSITION>

c) Ingen anvendelse af metalkompleksfarvestoffer baseret på følgende metaller: Arsen, cadmium, chrom, kviksølv, nikkel, bly, antimon, tin, zink eller kobber. Kobber er dog tilladt i strikvarer.

d) Ingen anvendelse af metalkomplekspigmenter baseret på følgende metaller: Arsen, cadmium, chrom, kviksølv, nikkel, bly, antimon, tin og zink. Et maksimalt indhold af kobber på 4,5 % er tilladt.

e) Ingen anvendelse af farvestoffer, som kan frigive eller spaltes til kræftfremkaldende aromatiske aminer, eller som selv er klassificeret som kræftfremkaldende i overensstemmelse med Rådets direktiv 67/548/EØF (5), senest ændret ved Kommissionens direktiv 94/69/EF (6), og med Rådets direktiv 88/379/EØF (7), senest ændret ved Kommissionens direktiv 93/18/EØF (8).

f) Ingen anvendelse af bæremedier indeholdende chlor eller andre halogener.

9. Trykning

Ingen kemiske produkter eller tryksværte indeholdende mere end 5 % VOC'er må anvendes under trykning. Ingen yderligere VOC'er er tilladt.

10. Finish

Mængden af fri og delvis hydroliserbar formaldehyd i det færdige stof må ikke overstige 30 ppm i babyprodukter og 75 ppm i andre produkter.

SPILDEVAND FRA VÅDBEHANDLING

11. Behandling af spildevand

Spildevand fra vådbehandling skal behandles enten på produktionsanlægget eller på rensningsanlægget. I tilfælde af behandling på produktionsanlægget skal følgende grænseværdier for udledninger til overfladevand overholdes: pH 6,5-9, og t° under 30 °C (forudsat, at de naturlige betingelser tillader det).

12. Organiske stoffer i vand

Spildevandsudledninger fra vådbehandling skal have et COD på under 25 g/funktionel enhed efter behandling.

B. KRITERIER FOR BRUGSEGNETHED

1. Mekaniske og fysiske egenskaber

a) Holdbarheden af strygelet og strygefri færdigbehandlinger under vask (kun for tekstilprodukter betegnet som »strygelet«, »strygefri«, »permanent press« eller lignende)

Niveau/grænse: Minimum DP3

b) Krympning

Niveau/grænse: Strikvarer 6 % længde og bredde (T-shirts)

Vævede produkter 5 % kædegarn og skudgarn (sengelinned)

2. Farvebestandighed

a) Vask

Niveau/grænse: Farveændring: 3-4

Afsmitning: 3-4

For produkter med både lyse og mørke farver bør der tilføjes en supplerende test.

Niveau/grænse: Ændringen i udseende skal sammenlignes med en uvasket prøve.

Farveændring: 3-4

Afsmitning: 3-4

b) Transpiration

Niveau/grænse: Farveændring og afsmitning: 3-4

c) Våd og tør frottering

Niveau/grænse: Tør frottering 4 og våd frottering 2-3

d) Lys

Niveau/grænse: 4.

Produkter, som består af ublegede og ufarvede fibre, skal ikke opfylde farvebestandighedskriterierne, men information om afvigelser i farvebestandighed skal gives til forbrugeren.

Tillæg PRØVEMETODER FOR KRITERIER

A. MILJØKRITERIER

Kriterium 1

Testmetoder: US EPA 8081 »Organochlorine Pesticides and PCBs as Arochlors by Gas Chromatography: Capillary Column Technique«, US EPA 8141 A »Organophosphorus Compounds by Gas Chromatography: Capillary Column Technique« og US EPA 8151 »Chlorinated Herbicides by GC using Methylation or Pentafluorobenzylation Derivazation: Capillary Column Technique«. Eventuelle positive resultater skal bekræftes efter metoden US EPA 8270 »Semivolatile Organic Compounds by Gas Chromatography/Mass Spectrometry (GC/MS). Capillary Column Technology«.

Tests forud for vådbehandling udført på garn anvendt til fremstilling af produktet. Indholdet af hvert enkelt plantebeskyttelsesmiddel og ned-visningsmiddel opført under kriterium 1 må ikke overstige 0,05 mg pr. kg garn (forudsat, at testmetoden er tilstrækkelig følsom).

Kriterium 2

Testmetode: EPA-prøveudtagningsmetoder med stationær kilde, 25A.

VOC'er defineres i denne sammenhæng som enhver organisk forbindelse med et damptryk på 0,01 kPa eller mere ved 293,15 K, eller som har en tilsvarende flygtighed under de specielle anvendelsesbetingelser, og som anvendes alene eller kombineret med andre agenser for at opløse råmaterialer, produkter eller affaldsmaterialer, eller som anvendes som rensningsmiddel for at opløse forurenende stoffer eller som opløsningsmiddel, dispersionsmedium, viskositetsregulerende middel, overfladespændingsregulerende middel, plasticificeringsmiddel eller præserveringsmiddel.

Kriterium 3

Testmetode: Direkte bestemmelse (ved AAS eller tilsvarende metode) af den totale mængde metal i fibrene.

Kriterium 4

Testmetode: Gaskromatografi med elektronindfangningsdetektion. Test på det grå stof forud for vådbehandling og på det færdige produkt. Indholdet af pentachlorphenol må ikke overstige 0,05 mg pr. kg fiber.

Kriterium 5

Testmetode: OECD 301 A-F tests for let bionedbrydelighed.

Kriterium 7

Testmetode: Hvis der ikke anvendes blegemidler indeholdende chlor eller chlorforbindelser, er det ikke nødvendigt at måle AOX. Anvendes chlor eller chlorforbindelser, måles AOX efter ISO 9562.

Kriterium 8 (f)

Testmetode: (Når der ikke foreligger en erklæring om ikke-anvendelse) DIN 38 409-8.

Kriterium 10

Testmetode: Japansk metode »Law 112«.

Kriterium 12

Testmetode: ISO 6060 vandkvalitet. Bestemmelse af kemisk iltbehov.

B. KRITERIER FOR BRUGSEGNETHED

Kriterium 1 (a)

Testmetode: ISO 7768. Udseendet af strygelet og strygefri stoffer efter husholdningsvask og tørring.

Kriterium 1 (b)

Testmetode: ISO 5077. Bestemmelse af krympning under vask og tørring. For ISO 5077, (tre vaske- og tumbletørringsoperationer). Temperaturen for vask og tørring skal være i overensstemmelse med fabrikantens anvisninger.

Kriterium 2 (a)

Testmetode: ISO 105-C06. Farvebestandighed i forbindelse med husholdningsvask og vaskerivask.

I produkter med både lyse og mørke farver skal den ovenfor anførte standardvasketest suppleres med en testvask af et fuldstændigt produkt som specificeret nedenfor.

Testmetode: Vask efter ISO 6330.

Kriterium 2 (b)

Testmetode: ISO 105-E04. Farvebestandighed over for transpiration.

Kriterium 2 (c)

Testmetode: ISO 105-X12. Farvebestandighed over for frottering.

Kriterium 2 (d)

Testmetode: ISO 105-B02. Farvebestandighed over for kunstlys: Falmningstest med xenonbuelampe.

(1) EFT nr. L 33 af 8. 2. 1979, s. 36.

(2) EFT nr. L 92 af 13. 4. 1991, s. 42.

(3) EFT nr. L 230 af 19. 8. 1991, s. 1.

(4) EFT nr. L 198 af 22. 7. 1991, s. 1.

(5) EFT nr. 196 af 16. 8. 1967, s. 1.

(6) EFT nr. L 381 af 31. 12. 1994, s. 1.

(7) EFT nr. L 187 af 16. 7. 1988, s. 14.

(8) EFT nr. L 104 af 21. 4. 1993, s. 46.